b'\n_START_ARTICLE_\nOulaisten ammattiopisto\n_START_PARAGRAPH_\nOulaisten ammattiopisto on Pohjois-Pohjanmaalla Oulaisten kaupungissa sijaitseva ammattiopisto. Se on osa Jedua eli Jokilaaksojen koulutuskuntayhtym\xc3\xa4\xc3\xa4. Oulaisten ammattiopisto on palvelualoilla toimiva yli 600 opiskelijan oppilaitos. Ammattiopisto koostuu kolmesta yksik\xc3\xb6st\xc3\xa4: sosiaali- ja terveysala, liiketalous sek\xc3\xa4 ravitsemis- ja puhdistusala. Sosiaali- ja terveysalan yksik\xc3\xb6ss\xc3\xa4 voi opiskella l\xc3\xa4hihoitajaksi. Liiketalousyksik\xc3\xb6ss\xc3\xa4 voi opiskella merkonomiksi ja datanomiksi. Ravitsemis- ja puhdistusalan yksik\xc3\xb6ss\xc3\xa4 voi opiskella kodinhuoltajaksi, kokiksi ja tarjoilijaksi. Peruskoulun ja lukion p\xc3\xa4\xc3\xa4tt\xc3\xa4neille on tarjolla kotitalousopetusta (talouskoulu). Ammattilukiossa voi suorittaa joko kaksois- tai kolmoistutkinnon. Lukio-opinnot suoritetaan Oulaisten lukiossa. Ammatillinen perustutkinto voi olla datanomin, merkonomin, l\xc3\xa4hihoitajan, kokin, tarjoilijan tai kodinhuoltajan tutkinto. Opintotarjontaa on suunnattu sek\xc3\xa4 nuorille ett\xc3\xa4 aikuisille.\n_START_SECTION_\nAikuiskoulutus ja oppisopimus\n_START_PARAGRAPH_\nOulaisten ammattiopisto j\xc3\xa4rjest\xc3\xa4\xc3\xa4 aikuiskoulutuksena ammatillisia perustutkintoja, ammatti- ja erikoisammattitutkintoja ja tutkintoihin valmistavaa koulutusta kaikissa ammattiopiston koulutusyksik\xc3\xb6iss\xc3\xa4. Lis\xc3\xa4ksi j\xc3\xa4rjestet\xc3\xa4\xc3\xa4n lis\xc3\xa4- ja t\xc3\xa4ydennyskoulutusta ja lyhytkoulutuksia.\n_START_SECTION_\nSenioritalouskoulu, kotitalousopetus\n_START_PARAGRAPH_\nOpinnot muodostuvat senioreiden omista l\xc3\xa4ht\xc3\xb6kohdista esimerkkin\xc3\xa4 seuraavia aiheita: Ik\xc3\xa4ihmisen ravitsemus, Kotitaloust\xc3\xb6iden helpottaminen, Ik\xc3\xa4ihmisen kotipalvelut, Tiedonk\xc3\xa4sittely ja siihen liittyv\xc3\xa4t palvelut, Mielekkyytt\xc3\xa4 ajank\xc3\xa4ytt\xc3\xb6\xc3\xb6n, Mielek\xc3\xa4s liikunta osana hyvinvointia, Sijoitus ja raha-asiat, Kodin tarpeenmukainen saneeraus. Opinnot ajoittuvat 1 vuoden ajalle, kahtena p\xc3\xa4iv\xc3\xa4n\xc3\xa4 viikossa.\n_START_SECTION_\nKansainv\xc3\xa4linen toiminta\n_START_PARAGRAPH_\nOppilaitoksella on pitk\xc3\xa4t perinteet opiskelijoiden ulkomaisessa ty\xc3\xb6ss\xc3\xa4oppimisessa, mm. Pohjois-Amerikassa, monissa Euroopan maissa ja Virossa, jossa sosiaali- ja terveysalan yksik\xc3\xb6n opiskelijat ovat vuosittain ty\xc3\xb6ss\xc3\xa4oppimassa vanhainkodissa. Oppilaitos ja EU-projektit tukevat ulkomailla tapahtuvaa ty\xc3\xb6ss\xc3\xa4oppimista._NEWLINE_Nordplus Junior-projekti Tanskassa sijaitsevan Ikast Handelsskolen kanssa on pitk\xc3\xa4\xc3\xa4n toiminut pohjoismaisena vaihto-ohjelmana. T\xc3\xa4ss\xc3\xa4 vaihdossa opettajat ja opiskelijat p\xc3\xa4\xc3\xa4sev\xc3\xa4t tutustumaan toisen Pohjoismaan kouluoloihin ja ty\xc3\xb6skentelytapoihin.\n_START_SECTION_\nHistoria\n_START_PARAGRAPH_\nOulaisten ammatillisissa oppilaitoksissa on annettu opetusta yli 40 vuotta. Opetus Oulaisissa aloitettiin vuonna 1965 Oulaisten kauppaoppilaitoksessa, my\xc3\xb6hemmin mukaan tulivat talouskoulu 1967 ja terveydenhuolto-oppilaitos 1991. Nykyisell\xc3\xa4\xc3\xa4n opiston tilat ovat tarkoituksenmukaiset: toiminta on jakaantunut kolmeen eri yksikk\xc3\xb6\xc3\xb6n, jotka ovat eri osoitteissa mutta l\xc3\xa4hell\xc3\xa4 Oulaisten keskustaa.'